钦定古今图书集成/明伦汇编/氏族典/第162卷 > 韩雍
## 钦定古今图书集成/明伦汇编/氏族典/第162卷 > 韩雍

按《明外史韩雍传》：“雍字永熙，长洲人。正统七年进士。
授御史。负气果敢，以才略称。出巡河道，已，巡按江西。
景泰二年，擢广东副使，陈循荐，为右佥都御史，巡抚
江西。天顺初，罢天下巡抚官，改山西副使。宁王劾其
擅乘肩舆诸事，下狱夺官，起大理少卿。寻复授右佥
都御史，佐理院事。母忧，起复。四年，巡抚宣府、大同，议”
事入觐。帝壮其貌，留为兵部右侍郎。宪宗立，坐学士
钱溥累，贬浙江左参政。广西猺獞流剽广东，残破郡
邑殆遍。成化元年大发兵，拜都督赵辅为总兵官，以
太监卢永、陈瑄监其军。兵部尚书王竑曰：“韩雍才气
无双，平贼非雍莫可。”乃改雍左佥都御史，赞理军务。
辅亦知雍才足办贼，军谋一听于雍。贼平，迁左副都
御史，提督两广军务。以忧归。明年，两广盗复起，乃起
复雍右都御史，总督如故。雍遣参将张寿、游击冯昇
等分道讨贼，皆破之。蛮民素慑雍威，寇盗寝息。九年，
柳、浔诸蛮复叛，参将杨广等俘斩九百人。方更进，而
贼破怀集县。兵部劾雍奏报不实。广西镇守中官黄
沁素憾雍抑己，因讦雍，且言其贪欲纵酒，滥赏妄费。
帝遣给事中张谦往勘，而广西布政使何宜、副使张
敩衔雍素轻己，共酝酿其罪。谦还奏事，虚实交半，竟
命致仕去。雍有雄略，善断，动中事机。每战，尝躬亲矢
石，不目瞬。以疾恶太严而谤议易起。两广人念雍功，
为立祠祀焉。家居五年卒，年五十七。正德间，谥“襄毅。”
初以军功予一子锦衣百户；雍以授其弟。至是，录一
子国子生。